એ લગ્ન પછીનાં શરૂઆતનાં વર્ષો હતાં. દીપેશ જલદી ઘેર પાછો આવી જતો. માયા સાંજનું કામ આટોપતી હોય અને દીપેશ સતત ઉતાવળ કર્યાં કરતો. એ માયાને રસોડામાંથી જલદી બહાર ખેંચી આવતો. ખૂંપી જવાય તેવા સોફા પર બેસીને બંને જણ ફાયરપ્લેસમાંથી ઊઠતી આગની લપટો અને તણખા જોય કરતાં. દીપેશ લાઈટ મંદ કરી નાખતો. આખો ડ્રોઈંગરૂમ તાપણાની જ્વાળામાં થરકતો રહેતો. દીપેશ માયાના વાળ ખોલી નાખતો. લાંબાં અને સુવાળા વાળ માયાના ખભા પર પથરાઈ જતા. દીપેશ માયાને વાળ કાપવા આપતો નહીં. માયાના વાળ દીપેશની છાતી પર ફેલાએ જતાં.